Foto: Index, Hina

Grafika: Index/Mihaela Kristić

POLJSKA je sa 24:22 izbacila Hrvatsku u četvrtfinalu rukometnog SP-a u Kataru!

Hrvatska nije uspjela upisati šestu pobjedu nad Poljskom, kao ni peti put zaredom izboriti polufinale velikog natjecanja. Hrvatska će natjecanje nastaviti u borbi za poredak od 5. do 8. mjesta, dok će Poljaci u polufinalu igrati s domaćinom Katarom koji je u četvrtfinalu pobijedio Njemačku (26:24).



U tvrdoj utakmici bez mnogo golova, Poljaci su nametnuli spori ritam igre što je stvorilo mnogo problema našim igračima. Hrvatska je otvorila utakmicu čvrsto i pokretljivo u obrani, ali bez pravih riješenja u napadu. Forsirala se igra po sredini što nije donijelo previše dobroga. Krila su ostala bez pravih lopti, Domagoj Duvnjak je imao četiri promašaja, dok je Mirko Alilović obranio samo tri lopte. Hrvatska je u prvom poluvremenu vodila samo dvije minute (od 3:2, do 4:3), dok su Poljaci u dva navrata imali i po tri gola viška (9:6, 10:7). Hrvatska je u 28. minuti uspjela izjednačiti (10:10), no posljednja dva gola u poluvremenu zabili su Poljaci koji su na odmor otišli s vodstvom 12:10.



Nastavak je donio furiozno otvaranje hrvatske vrste. Na vratima je priliku dobio Filip Ivić koji je vrlo brzo skupio četiri obrane, proradio je i Duvnjak postigavši tri gola i Hrvatska je serijom 6-1 došla do vodstva 16:13.



Nažalost, Poljaci su pronašli izlaz iz manje krize. Proradio je i Szmal i u 50. minuti Poljaci su stigli do vodstva 19:18. Do posljednje tri minute minute i rezultata 22:22 igralo se gol za gol. Tada je Karačić promašio zicer, Szmal obranio udarac Duvnjaka, a Čupić izgubio loptu i Poljska je golovima Syprzak i Jurkiewicz stigli do pobjede.

Kod Hrvatske su najučinkovitiji bili Domagoj Duvnjak i Zlatko Horvat sa po pet, te Marko Kopljar s četiri zgoditka, dok su Poljake predvodili Mariusz Jurkiewicz (6) i Andzej Rojewski (4).

HRVATSKA: Alilović, Ivić; Vori, Horvat 5 (3), Duvnjak 5, Čupić 2, Bičanić 1, Gojun 1, Štrlek, Kopljar 4, Musa 1, Brozović, Stepančić, Karačić 1, Ninčević, Slišković 2. POLJSKA: Szmal, Wyszomirski; Lijewski, Jurkiewicz 6, Bielecki 1, B.Jurecki 2 (1), M.Jurecki 2, Rojewski 4, Grabarczyk, Orzechowski, Syprzak 3, Wisniewski, Krajewski 2, Daszek 1, Chrapkowski 3, Maslowski, Szyba SEDMERCI: Hrvatska 3/4, Poljska 1/2.

ISKLJUČENJA: Hrvatska 6 minuta, Poljska 8 minuta

DVORANA: Ali Bin Hamad Al Attiya Arena

GLEDATELJA: 1.000

UOČI UTAKMICE:

16:20 - Sve je spremno za početak utakmice. Hrvatska himna prva je krenula s razglasa...

15:30- U dvoranu su ušli prvi navijači. Igrači se zagrijavaju na parketu





14:00 - Hrvatski rukomet jutros je potresla vijest o povlačenju Ivana Balića u igračku mirovinu. Iako se taj potez najavljivao proteklih tjedana, čekala se konačna odluka jednog od najboljih svjetskih rukometaša u povijesti te njegovo razrješenje statusa sa svojim klubom Wetzlerom.

13:30- Tri sata su do utakmice. Kladionice su Hrvatsku stavile u status izrazitog favorita, otprilike jednako uvjerljivog kao što misle i Indexovi čitatelji, sa više od 83 posto glasova na pobjedu Hrvatske. Glasati još možete u anketi pri dnu članka.

13:00 - Index vam donosi atmosferu i razmišljanja iz poljskog tabora uoči sudara s Hrvatima. Iako na ovom SP-u Poljska ima više isključenja i opomena nego Hrvatska, vjeruju da mogu računati na "balkanski temperament" i učiniti Golužine igrače nervoznima





11:30 - Manuel Štrlek najavio utakmicu > "Ako želimo izbaciti Poljake, moramo odigrati najbolju utakmicu do sada" - Manuel Štrlek najavio utakmicu

Najava utakmice:

"Standardne su nam mušterije posljednjih godina i oni imaju taj motiv da nas izbace, da nas eliminiraju, ali na našoj je strani psihološka prednost i nadam se najboljem rezultatu", poručio je Alilović uoči današnjeg susreta.

Goluža optimist

Izbornik Slavko Goluža je optimist...

"Krasi ih to što su cijelu godinu na okupu, igraju u Kielceu skupa. Jako su opasan protivnik, ali mi moramo razmišljati samo o sebi", rekao je Goluža i otkrio kako planira zaustaviti poljske bombardere.

"Igrat ćemo 6-0 obranu da te njihove šutere izvučemo malo dalje od gola. Vjerujemo u našu obranu i ja sam optimist."

Hrvatska je do četvrtfinala došla sa svim pobjedama, ali i teško izborenom protiv Brazila u osmini finala. U istoj fazi natjecanja Poljaci, trećeplasirani iz skupine D, iznenadili su Švedsku.

Po peto polufinale u nizu na velikim natjecanjima

Pobjedom protiv Poljske Hrvatska bi izborila čak peti plasman među četiri najbolja na velikim natjecanjima. Prije tri godine na Europskom prvenstvu u Srbiji Hrvatska je završila treća, kao i na Olimpijskim igrama iste godine.

Broncu su Duvnjak društvo osvojili i na Svjetskom prvenstvu u Španjolskoj 2013. godine, a četvrto polufinale u nizu izborili su na Euru u Danskoj, gdje su završili na četvrtom mjestu.

Braća Jurecki, senzacionalni Szmal, bombarder Bielecki...

Poljska na medalju čeka šest godina, još od Svjetskog prvenstva u Hrvatskoj gdje su uzeli broncu. U Kataru ih predvode braća Jurecki, koji su zajedno zabili i namjestili trećinu poljskih golova. Na golu je briljantni Szmal, a još uvijek prijeti i bombarder Bielecki.